钦定古今图书集成/理学汇编/文学典/第034卷 > 柳恽〈偃〉
## 钦定古今图书集成/理学汇编/文学典/第034卷 > 柳恽〈偃〉

按《梁书》本传：“恽字文畅，河东解人也。少有志行，好学，
善尺牍。与陈郡谢𤅢邻居，𤅢深所友爱。初，宋世有嵇
元荣、羊盖并善弹琴，云传戴安道之法。恽幼从之学，
特穷其妙。齐竟陵王闻而引之，以为法曹行参军，雅
被赏狎。王尝置酒后园，有晋相谢安鸣琴在侧，以授
恽，恽为雅弄。子良曰：‘卿巧越嵇心，妙臻羊体，良质美
手，信在今辰，岂止当世称奇，足可追踪古烈’。”累迁太
子洗马。父忧去官，服阕，试守鄱阳相，听吏属得尽三
年丧礼，署之文教，百姓称焉。还除骠骑从事中郎。高
祖至京邑，恽候谒石头，以为冠军将军、征东府司马。
时东昏未平，士犹苦战，恽上笺陈便宜，请城平之日，
先收图籍，及遵汉祖宽大爱民之义，高祖从之。会萧
颖胄薨于江陵，使恽西上迎和帝。仍除给事黄门侍
郎，领步兵校尉，迁相国右司马。天监元年，除长史、兼
侍中，与仆射沈约等共定新律。恽立行贞素，以贵公
子早有令名，少工篇什，始为诗曰：“亭皋木叶下，陇首
秋云飞。”琅邪王元长见而嗟赏，因书斋壁。至是预曲
宴，必被诏赋诗。尝奉《和高祖登景阳楼中篇》云“太液
沧波起，长杨高树秋。翠华承汉远，雕辇逐风游。”深为
高祖所美，当时咸共称传。恽善奕棋，帝每敕侍坐，仍
令定棋谱，第其优劣。二年，出为吴兴太守。六年，征为
散骑常侍，迁左民尚书。八年，除持节、都督广、交、桂、越
四州诸军事、仁武将军、平越中郎将、广州刺史。征为
秘书监，领左军将军，复为吴兴太守。六年，为政清静，
民吏怀之。于郡感疾，自陈解任。父老千馀人拜表陈
请，事未施行。天监十六年，卒，时年五十三。赠侍中、中
护军将军。恽既善琴，尝以今声转弃古法，乃著《清调
论》，具有条流。

少子偃，字彦游。年十二，引见，诏问“读何书？”对曰：《尚书又曰：“有何美句？”对曰：“德惟善政，政在养民。”众咸异之。
诏尚长城公主，拜驸马都尉、都亭侯，太子舍人、洗马、
庐陵、鄱阳内史。大宝元年卒。